
1. DISPOZIȚII GENERALE

1.1. Asociația Obștească „Federația (se indică denumirea federației)”, denumită în continuare „Federația”, este o organizație necomercială și apolitică, care desfășoară activități de utilitate publică, , creată prin libera manifestare a voinței persoanelor asociate, în vederea realizării în comun a scopurilor stabilite prin prezentul Statut.
1.2. Denumirea completă: Asociația Obștească „Federația (se indică denumirea federației)”.
1.3. Federația se constituie în forma juridică de organizare: „Asociație Obștească”.
1.4. Federația este creată și își desfășoară activitatea în conformitate cu Constituția Republicii Moldova, Legea nr. 110/2025 cu privire la educația fizică și sport, Legea nr. 86/2020 cu privire la organizațiile necomerciale, Codul Civil al Republicii Moldova, Ordinul Ministrului Educației și Cercetării nr. 2328/2025 pentru aprobarea Regulamentului de activitate al federațiilor sportive naționale, prezentul Statut, precum și în conformitate cu normele și regulamentele federației internaționale, la care federația națională este afiliată, în măsura în care acestea sunt compatibile cu cadrul normativ aplicabil. 
1.5. Federația dobândește personalitate juridică de la data înregistrării în Registrul de stat al persoanelor juridice, de către Agenția Servicii Publice, și exercită toate drepturile și obligațiile prevăzute de cadrul normativ cu privire la organizațiile necomerciale. 
1.6. Federația dispune de ștampilă, emblemă, cod fiscal, bilanț contabil propriu, conturi bancare în lei, precum și de alte însemne și atribute specifice persoanei juridice, potrivit cadrului normativ. Federația poate dispune, după necesitate, și de conturi bancare în valută străină.
1.7. Federația este o asociație de nivel național, care are scopul de a dezvolta (se va indica ramura de sport specifică federației) și a desfășura activități de utilitate publică.
1.8. Federația va folosi întregul venit de la activitatea sa în scopurile prevăzute de prezentul statut în conformitate cu cadrul normativ aplicabil.
1.9. Federația este o organizație neutră din punct de vedere politic. Federația nu susține și nu finanțează direct sau indirect partide politice, blocuri electorale, ori candidați la funcții elective și nu utilizează veniturile sau patrimoniul său în scopuri de propagandă politică sau electorală.
1.10. Federația dispune de patrimoniu, destinat realizării scopurilor/obiectivelor prevăzute în prezentul Statut. Federația răspunde pentru obligațiile sale numai cu patrimoniul propriu, în conformitate cu cadrul normativ aplicabil.
1.11. Emblema (logo-ul) Federației se aprobă de către Consiliul de Administrație și se supune înregistrării în conformitate cu prevederile cadrului normativ privind protecția mărcilor și a altor însemne distinctive. Federația deține drepturile comerciale, media și de imagine asupra competițiilor organizate sub egida sa, conform regulamentelor competiționale.
1.12. Sediul Federației este stabilit în (se va indica localitatea), Republica Moldova. Modificarea adresei sediului se dispune prin decizia Consiliului de Administrație. Datele oficiale de contact și corespondență ale Federației, inclusiv adresa sediului, sunt publice și obligatoriu se afișează pe site-ul web oficial al Federației.
1.13. În sensul prezentului Statut, termenii de mai jos au următoarele semnificații:
a) membru - persoană juridică admisă în Federație în condițiile prezentului Statut, titulară a drepturilor statutare de participare și vot;
b) delegat - persoană fizică împuternicită prin mandat scris de membrul Federației să îl reprezinte în cadrul organelor de conducere și control;
c) Registrul membrilor - evidența oficială a membrilor Federației, instituit prin prezentul Statut, ținută în format fizic și/sau electronic, care face dovada calității de membru și a drepturilor de vot statutare.
d) organ colegial - structură deliberativă în cadrul organelor de conducere și control, constituită din mai mulți membri, care adoptă decizii prin vot;
e) conflict de interese - situație în care interesul personal, economic, asociativ sau instituțional este apt să influențeze exercitarea imparțială a atribuțiilor;
f) captură instituțională - concentrarea influenței decizionale asupra activității unui organ al Federației, de natură să afecteze imparțialitatea și buna guvernanță;
g) majoritate calificată - votul a cel puțin 2/3 din numărul total al voturilor valabil exprimate de membrii statutari;
h) regulament al competiției - actul normativ intern care reglementează organizarea, desfășurarea și validarea rezultatelor unei competiții sportive;
i) act normativ intern - orice regulament, cod, procedură sau politică adoptată de organele statutare ale Federației în temeiul prezentului Statut.
1.14. Reglementările interne ale Federației adoptate anterior intrării în vigoare a prezentului Statut rămân aplicabile în măsura în care nu contravin prevederilor acestuia și cadrului normativ în vigoare, urmând a fi aduse în concordanță cu prevederile Legii nr. 110/2025 cu privire la educația fizică și sport, Ordinului Ministrului Educației și Cercetării nr. 2328/2025 pentru aprobarea Regulamentului de activitate al federațiilor sportive naționale și al prezentului Statut în termen de cel mult 6 luni de la data intrării sale în vigoare.

2. PRINCIPIILE DE ACTIVITATE ALE FEDERAȚIEI

2.1. Federația se constituie și își desfășoară activitatea în baza principiilor libertății de asociere, legalității, publicității și transparenței, egalității în drepturi a tuturor membrilor, în condițiile prezentului Statut, liberei exprimări a opiniilor de către membrii săi, accesului acestora la informațiile privind activitatea Federației, precum și principiilor autoadministrării și autogestiunii.
2.2. Federația este liberă să-și stabilească activitățile, formele și metodele de lucru, precum și structura sa internă de organizare, în conformitate cu prevederile prezentului Statut și ale cadrului normativ național, principiilor bunei guvernanțe recunoscute la nivel internațional și stabilite de federația internațională de profil. Se interzice orice imixtiune a autorităților publice în activitatea Federației, precum și orice imixtiune a Federației în activitatea autorităților publice.
2.3. Federația își desfășoară activitatea în spiritul respectării valorilor și intereselor naționale, civice și sportive, promovând parteneriatul, competiția deschisă și onestă, integritatea și principiile de fair play.
2.4. Federația respectă normele de etică și bune practici aplicabile sectorului necomercial. 
2.5. Federația își desfășoară activitatea pe baza principiilor independenței instituționale, pluralismului decizional, imparțialității și prevenirii conflictelor de interese, inclusiv a formelor de conflict de interese cu caracter structural sau instituțional. Conflictul de interese reprezintă orice situație în care interesele personale, economice, asociative sau familiale ale unei persoane sunt apte, susceptibile sau prezumate a influența exercitarea obiectivă și imparțială a atribuțiilor sale în cadrul organelor Federației. Prevenirea capturii instituționale constituie un obiectiv statutar al Federației și vizează evitarea concentrării influenței decizionale în cadrul organelor colegiale, indiferent de existența sau inexistența unui beneficiu material direct.
2.6 Activitatea Federației are un caracter transparent. Informațiile privind actele de constituire, deciziile organelor de conducere și documentele de planificare a Federației sunt publice și accesibile. Federația face public raportul anual de activitate, care conține informații referitoare la activitățile desfășurate, valoarea mijloacelor financiare și a materialelor obținute și folosite, precum și alte informații relevante.  
2.7. Rezultatele ședințelor și deciziile adoptate de organele statutare ale Federației vor fi publicate pe site-ul web oficial al Federației în termen de cel mult 30 (treizeci) de zile calendaristice de la data desfășurării ședinței și adoptării deciziilor, dacă acest termen nu va fi extins prin decizia motivată a Consiliului de Administrare.
2.8. Federația va promova relațiile de prietenie între membrii săi, asociați, școli, oficiali, sportivi sau antrenori, precum și în societate în scopuri umanitare.
2.9. Federația nu poate fi obligată să accepte noi membri, decât în condițiile prevăzute de prezentul Statut.  
2.10. Federația pune la dispoziție mijloacele instituționale necesare pentru soluționarea litigiilor la nivel național, care ar putea apărea între membri, asociați, sportivi sau antrenori în conformitate cu cadrul normativ aplicabil al Republicii Moldova și a tratatelor internaționale, prezentul Statut și reglementărilor interne ale Federației. 
2.11. Litigiile interne care decurg din aplicarea prezentului Statut sau ale reglementărilor interne ale Federației se soluționează cu prioritate prin mecanismele interne prevăzute de acestea. Părțile pot conveni, prin acord arbitral distinct, asupra soluționării litigiului prin arbitraj, inclusiv la Curtea de Arbitraj Comercial Internațional de pe lângă Camera de Comerț și Industrie a Republicii Moldova. Prezentul articol nu limitează accesul la instanțele judecătorești în condițiile legii.

3. SCOPURILE, ATRIBUȚIILE, DREPTURILE ȘI OBLIGAȚIILE FEDERAȚIEI

3.1. Federația realizează scopurile/obiectivele și atribuțiile stabilite de prezentul Statut în: (se va/vor indica ramura/ramurile  și probele de sport administrată/administrate specifice Federației).
3.2. Activitatea Federației, în ramura sportivă pe care o reprezintă, este orientată spre atingerea următoarelor scopuri/obiective: (după caz, se vor indica și alte scopuri/obiective specifice Federației):
3.2.1. organizarea și dezvoltarea activității sportive, în ramura sportivă administrată, la nivel național și internațional;
3.2.2. pregătirea și susținerea sportivilor de performanță în ramura sportivă administrată;
3.2.3. asigurarea respectării principiilor de etică, integritate și fair-play, precum și combaterea dopajului, a violenței și discriminării în sport;
3.2.4. reprezentarea intereselor ramurii de sport în relațiile cu autoritățile și instituțiile publice, organismele internaționale și alte entități naționale și internaționale;
3.2.5. dezvoltarea unei culturi organizaționale bazate pe transparență și responsabilitate, în managementul sportului și în guvernanța ramurii de sport;
3.2.6. promovarea sportului de performanță, a sportului pentru toți și a educației prin sport în vederea dezvoltării și creșterii gradului de accesibilitate pentru toate categoriile de populație.
3.3. Pentru realizarea scopurilor/obiectivelor, Federația desfășoară următoarele atribuții (după caz, se vor indica și alte atribuții specifice Federației):
3.3.1. elaborează, aprobă și implementează programe de dezvoltare a ramurii de sport administrate, inclusiv de identificare, selecție, pregătire și perfecționare a sportivilor de performanță; 
3.3.2. aprobă, organizează, supraveghează și/sau avizează organizarea și desfășurarea competițiilor sportive la nivel național, regional și local;
3.3.3. asigură selecția sportivilor de performanță pentru constituirea loturilor naționale (echipe sau sportivi individuali) la toate categoriile de vârstă și participarea cu succes a sportivilor și echipelor naționale la campionate și competiții sportive naționale și internaționale;
3.3.4. asigură înscrierea și participarea loturilor naționale la competițiile internaționale oficiale, gestionând documentația, logistica și raportarea aferentă;
3.3.5. elaborează și implementează planuri și programe de pregătire centralizată a loturilor naționale, stabilesc componența colectivelor tehnice (antrenori, medici sportivi, asistenți) și monitorizează nivelul de pregătire și performanță al sportivilor convocați;
3.3.6. asigură înregistrarea datelor în sistemul informațional în domeniul sport, în conformitate cu normele stabilite de autoritatea publică centrală de specialitate;
3.3.7. licențiază sportivi, antrenori, arbitri și cluburi, în conformitate cu prevederile cadrului normativ și ale federației internaționale de profil;
3.3.8. promovează ramura de sport administrată prin organizarea și susținerea echipelor sportive, secțiilor sportive, cluburilor sportive reprezentative, contribuind la creșterea popularității și atractivității ramurii respective;
3.3.9. asigură transparența decizională prin publicarea pe site-ul web oficial al Federației a hotărârilor organelor de conducere, a rapoartelor de activitate și financiare, precum și a regulamentelor interne;
3.3.10. dezvoltă relații de colaborare cu federațiile, organizațiile sportive și instituțiile internaționale de specialitate;
3.3.11. elaborează și implementează strategii și programe proprii de activitate, în concordanță cu strategiile generale aprobate de autoritatea publică centrală de specialitate;
3.3.12. aprobă norme tehnico-metodice de organizare și alte reglementări specifice ramurii de sport administrate, în limita competențelor statutare;
3.3.13. coordonează și dezvoltă activități de formare și perfecționare a specialiștilor din ramura de sport administrată (antrenori, arbitri, instructori, etc.);
3.3.14. implementează în cadrul ramurii de sport administrate a programelor antidoping, a măsurilor de promovare a integrității și spiritului de „fair-play”, precum și combaterea manipulărilor sportive;
3.3.15. înaintează propuneri către autoritatea publică centrală de specialitate privind conferirea titlurilor și categoriilor sportive, în conformitate cu Regulamentul aprobat de aceasta.
3.3.16. alte atribuții specifice stabilite prin prezentul statut, reglementările interne sau prin acorduri de colaborare aprobate de autoritatea publică centrală în domeniul educației fizice și sportului, cu condiția respectării cadrului normativ în vigoare.
3.4. Pentru realizarea scopurilor/obiectivelor sale, Federația are următoarele drepturi (după caz, se vor indica și alte drepturi specifice Federației):
3.4.1. să solicite și să primească de la autoritățile administrației publice centrale și locale informații cu privire la politicile, programele și datele din domeniul sportului;
3.4.2. să participe la elaborarea cadrului normativ și de politici în domeniul sportului;
3.4.3. să stabilească relații de colaborare cu instituțiile de învățământ general, profesional tehnic și superior în vederea dezvoltării ramurii sportive;
3.4.4. să stabilească condițiile de afiliere a structurilor sportului la federație;
3.4.5. să decidă în mod independent și autonom modul de organizare, desfășurare și gestionare a activităților sportive din ramura de sport gestionată;
3.4.6. să elaboreze, aprobe și pună în aplicare reglementări tehnice, de arbitraj și disciplinare pentru competițiile și activitățile sportive desfășurate;
3.4.7. să exercite controlul asupra respectării reglementărilor interne ale Federației de către membrii afiliați;
3.4.8. să beneficieze de finanțare de la bugetul de stat în conformitate cu cadrul normativ aplicabil;
3.4.9. să obțină venituri proprii și să le gestioneze în conformitate cu politicile și reglementările interne proprii; 
3.4.10. să reprezinte interesele membrilor săi în raport cu autoritățile publice și cu alte organizații naționale și internaționale;
3.4.11. să încheie acorduri bilaterale și multilaterale de colaborare cu persoane fizice și juridice din țară și din străinătate, în vederea realizării scopurilor statutare.
3.5.  În activitatea sa, Federația este obligată (după caz, se vor indica și alte obligații specifice Federației): 
3.5.1. să aplice și să respecte prevederile cadrului normativ și normelor stabilite de autoritatea publică centrală de specialitate, regulamentelor și codurilor federațiilor internaționale de specialitate, prevederilor prezentului Statut, precum și reglementărilor interne;
3.5.2. să își ajusteze statutul în cazul modificării cadrului normativ și să prezinte, în termen de cel mult 3 luni, organului înregistrării de stat documentele care confirmă modificarea statutului, schimbarea adresei electronice, schimbarea sediului, a componenței organelor de conducere și de control;
3.5.3. să țină evidența membrilor săi și să supravegheze respectarea normelor de afiliere;
3.5.4. să asigure respectarea politicii antidoping de către toate persoanele (sportivi, arbitri, antrenori etc.) afiliate structurii sportului;
3.5.5. să monitorizeze și să asigure respectarea de către toate structurile sportului afiliate Federației a principiilor ce ghidează organizarea ramurii sportive și reglementărilor de organizare și funcționare a ramurii;
3.5.6. să asigure conducerea democratică, transparentă și responsabilă, bazată pe principiile bunei guvernanțe, prin intermediul organelor de conducere și executive;
3.5.7. să gestioneze resursele financiare, inclusiv cele provenite de la bugetul de stat, în conformitate cu cadrul normativ aplicabil și principiile de integritate financiară;
3.5.8. să promoveze principiile eticii sportului, ale fair-play-ului, ale spiritului olimpic și să acționeze pentru combaterea oricăror forme de discriminare, violență sau corupție în sport.
3.6. În conformitate cu art. 301 și art. 302 din Codul civil al Republicii Moldova și art. 6 din Legea nr. 86/2020 cu privire la organizațiile necomerciale, Federația are dreptul să desfășoare activități economice conexe și nemijlocit legate de scopurile prevăzute în prezentul Statut, exclusiv pentru realizarea scopurilor sale nepatrimoniale. Veniturile obținute din aceste activități pot fi utilizate doar pentru atingerea obiectivelor statutare și nu pot fi distribuite membrilor Federației.

 4. MEMBRII FEDERAȚIEI

4.1. Pot deveni membri ai Federației structurile sportului care desfășoară activitate în (se va indica ramura de sport) pe teritoriul Republicii Moldova și sunt înregistrate în conformitate cu cadrul normativ aplicabil,  care recunosc și susțin scopurile/obiectivele Federației. 
4.2. Admiterea, revocarea și constatarea încetării calității de membru țin de competența exclusivă a Adunării generale a membrilor Federației, cu excepția încetării calității de membru în condițiile prevăzute de pct. 4.10 din prezentul Statut. Decizia se adoptă cu asigurarea dreptului persoanei vizate de a o contesta și produce efecte de la data adoptării
4.3. Registrul membrilor Federației este actualizat în baza acestor decizii și se prezintă anual Adunării generale spre aprobare.
4.4. Neachitarea cotizației de membru pentru o perioadă mai mare de (se va indica durata în luni) luni atrage suspendarea sau încetarea calității de membru. 
4.5. În cadrul Adunării generale, fiecare membru al Federației dispune de un singur vot. 
4.6. În vederea asigurării reprezentativității structurilor sportive, membrii Federației pot desemna delegați pentru participarea în organele de conducere și control ale Federației, în funcție de statutul lor juridic, după cum urmează:
4.6.1. asociațiile sportive - până la (se va indica numărul de peroane maxime care pot fi delegate) delegat eligibil;
4.6.2. cluburile sportive și școlile sportive - până la (se va indica numărul de peroane maxime care pot fi delegate)  delegați eligibili;
4.6.3. ligile naționale - până la (se va indica numărul de peroane maxime care pot fi delegate)  delegați eligibili.
Numărul delegaților desemnați nu conferă drepturi de vot multiple în Adunarea generală și nu poate conduce la deținerea unei poziții dominante în organele de conducere.
4.7. Delegații sunt desemnați printr-un mandat, emis de organul competent al membrului, care indică în mod expres numele delegaților și durata împuternicirii acestora.
4.8. Membrii Federației sau delegații desemnați, au dreptul (după caz, se vor indica și alte drepturi specifice membrilor Federației):
4.8.1. să participe la activitatea Federației și la ședințele Adunării generale, primind în prealabil ordinea de zi și materialele ședinței, fiind convocați în termenul prevăzut de Regulamentul de activitate al federațiilor sportive naționale, aprobat prin actul normativ al autorității publice centrale de specialitate și prezentul Statut;
4.8.2. să își exercite dreptul de vot conform prezentului Statut;
4.8.3. să aleagă și să fie aleși în orice funcție eligibilă din cadrul Federației, în condițiile prezentului Statut;
4.8.4. să publice lucrări și alte materiale în sursele de informare ale Federației;
4.8.5. să se retragă din Federație, cu sau fără prezentarea motivelor;
4.8.6. să prezinte propuneri Organului colegial de conducere executivă, în vederea includerii acestora pe ordinea de zi a ședințelor;
4.8.7. să fie informați cu privire la activitatea Federației și a organelor sale, în condițiile și termenele prevăzute de cadrul normativ aplicabil și de prezentul Statut;
4.8.8. să solicite și să beneficieze de sprijin și asistență din partea Federației.
4.9. Membrii Federației au obligația (după caz, se vor indica și alte obligații specifice membrilor Federației):
4.9.1. să respecte prevederile prezentului Statut, precum și deciziile Adunării generale și ale Organului colegial de conducere executivă;
4.9.2. să participe activ la realizarea scopurilor/obiectivelor statutare ale Federației;
4.9.3. să achite cotizația anuală de membru conform pct. 14.4 din prezentul Statut;
4.9.4. să respecte principiile loialității, integrității și ale comportamentului sportiv, ca expresii ale principiului „fair play”. 
4.10. Calitatea de membru al Federației încetează în următoarele cazuri:
4.10.1. la lichidarea persoanei juridice;
4.10.2. la cererea scrisă a acestuia;
4.10.3. în caz de deces.
4.11. Calitatea de membru al Federației se revocă în cazul:
4.11.1. menținerii restanței la plata cotizației de membru pentru o perioadă continuă mai mare de (se va indica durata în luni)  luni, în condițiile pct. 4.4 din prezentul Statut;
4.11.2. apariției unor motive administrative grave, precum și neparticiparea nejustificată timp de cel puțin un an la activitatea Federației și alte situații obiective care fac imposibilă continuarea raportului asociativ. 
4.12. Sancțiunile disciplinare, inclusiv suspendarea sau excluderea pentru abateri disciplinare, se aplică exclusiv în baza procedurii prevăzute de Organul responsabil de etică și/sau disciplină, la propunerea motivată a acestuia și cu asigurarea dreptului de a o contesta. 
4.13. Calitatea de membru al Federației poate fi suspendată temporar în cazul încălcării prevederilor prezentului Statut, reglementărilor interne ale Federației sau al neîndeplinirii obligațiilor statutare, inclusiv în situațiile de neachitare a cotizației de membru în termenul de peste (se va indica termenul) luni, desfășurare a unor acțiuni contrare intereselor, obiectivelor sau integrității instituționale a Federației ori refuz de a respecta deciziile organelor statutare ale Federației. Suspendarea nu produce efecte asupra dreptului de vot dacă procedura este inițiată cu mai puțin de (se va indica termenul) zile înainte de Adunarea generală.
4.14. Suspendarea calității de membru se dispune prin decizia Organului colegial de conducere executivă, la propunerea Organului responsabil de etică și/sau disciplină, pentru o perioadă determinată care nu poate depăși 12 luni, cu acordarea prealabilă a posibilității membrului vizat de a prezenta explicații. Pe durata suspendării acesta nu poate exercita drepturile statutare în cadrul Federației, inclusiv dreptul de participare și vot în cadrul Adunării generale a membrilor, cu excepția situației prevăzute de art. 4.13, fără a fi însă exonerat de îndeplinirea obligațiilor statutare, iar la expirarea termenului de suspendare drepturile statutare se restabilesc de drept, cu excepția cazului în care Adunarea generală decide excluderea membrului în condițiile prezentului Statut.
4.15. Federația, prin Secretarul general, ține Registrul membrilor în format fizic și/sau electronic, acesta constituind document oficial și făcând dovada calității de membru în raporturile interne și externe ale Federației. Dreptul de participare și vot în cadrul Adunării generale aparține exclusiv persoanelor juridice și delegaților acestora care sunt înscriși în Registrul membrilor la data convocării Adunării generale. Lista membrilor cu drept de vot se completează de către Secretarul general și se anexează la procesul-verbal al Adunării generale, constituind parte integrantă a acestuia.

5. STRUCTURA ORGANIZATORICĂ A FEDERAȚIEI

5.1. Din structura organizatorică a Federației fac parte: (după caz se va completa cu comisiile, consiliile și alte structuri specializate sau consultative: etică și disciplină, activitate tehnică și arbitraj, și altele), constituite în condițiile cadrului normativ aplicabil):
a) Adunarea generală a membrilor, ca organ suprem de conducere a Federației;
b) Organul colegial de conducere executivă (după caz, se va indica denumirea organului colegial de conducere executivă: Consiliul de Administrație, Biroul sau Comitetul Executiv);
c) Președintele Federației;
d) Organul administrativ, condus de Secretarul general, funcție executivă de coordonare a activităților curente al Federației;
e) Organul de cenzori/cenzorul.
5.2. Orice membru al unui organ de conducere al Federației, trebuie să se retragă din dezbateri și de la luarea unei decizii, dacă există riscul unui conflict de interese. Membrii organelor de conducere trebuie să cunoască și să respecte prevederile normative relevante de etică și disciplină a Federației Internaționale de profil și să-și ajusteze conduita, după caz, dar fără a se limita la abținerea de la îndeplinirea atribuțiilor sale, notificarea despre un potențial conflict de interese, etc.
5.3. Funcțiile eligibile în cadrul organelor de conducere ale Federației prevăzute la art. 4.1 lit. b)-d) pot fi exercitate exclusiv de către reprezentanții delegați ai structurilor sportive  care sunt membre ale Federației.
5.4. Candidaturile pentru funcțiile eligibile din cadrul organelor de conducere și control ale Federației pot fi propuse de membrii Federației - persoane juridice, prin delegații acestora desemnați conform prezentului Statut, fiecare membru având dreptul de a propune unul sau mai mulți candidați dintre persoanele care îndeplinesc condițiile statutare de eligibilitate. Propunerile de candidaturi se formulează în scris înainte de desfășurarea Adunării generale, și aceasta va cuprinde inclusiv declarația de acceptare a candidaturii, declarația privind lipsa conflictelor de interese și îndeplinirea condițiilor statutare, precum și alte documente prevăzute de reglementările interne ale Federației.
5.5. Mandatul tuturor organelor alese de Adunarea generală este de (se va indica perioada mandatului în ani stabilit în conformitate cu prevederile statutelor federațiilor internaționale de profil) ani.      
5.6. Fiecare membru ales în organele de conducere ale Federației nu poate exercita, prin cumul, funcții în alte organe ale Federației prevăzute la pct. 4.1 lit. b)-e), cu excepția Președintelui Federației, care este membru de drept al Consiliului de Administrare și prezidează ședințele acestuia, în condițiile prezentului Statut.
5.7. Federația este reprezentată în raporturile cu autoritățile publice, inclusiv cu Agenția Servicii Publice și alte instituții ale statului, exclusiv de către persoana care deține calitatea de administrator/președinte și este înscrisă în Registrul de stat al persoanelor juridice sau de către persoana mandatată expres prin procură de către aceasta. Nici o altă persoană care nu figurează în mod oficial în Registrul de stat în calitate de administrator și nu este împuternicită prin procură valabilă nu poate formula cereri, depune acte, semna documente sau pretinde reprezentarea Federației în raporturile juridice externe.

6. ADUNAREA GENERALĂ

6.1. Organul suprem de conducere al Federației este Adunarea generală a membrilor (în continuare – Adunarea generală). Adunarea generală se convoacă în ședințe ordinare și extraordinare, în condițiile prevăzute de prezentul Statut și reglementările federațiilor sportive internaționale.
6.2. Adunarea generală are următoarele atribuții principale (după caz, se vor indica și alte atribuții specifice Adunării generale): 
6.2.1. alege/desemnează și revocă membrii organelor de conducere, control și disciplină ale Federației;
6.2.2. aprobă, modifică și completează statutul Federației; 
6.2.3. determină direcțiile principale de activitate ale Federației;
6.2.4. aprobă strategii, coduri, politici și alte reglementări interne prevăzute de prezentul Statut;
6.2.5. examinează și aprobă planul anual de activitate, bugetul și rapoartele aferente;
6.2.6. aprobă raportul organului de supraveghere și de cenzori/cenzorul;
6.2.7. stabilește cuantumul cotizațiilor de membru;
6.2.8. aprobă modificarea și completarea Registrului membrilor Federației;
6.2.9. aprobă afilierea, excluderea și suspendarea calității de membru statutar;
6.2.10. conferă titlul de „Președinte de Onoare al Federației” și „Membru de Onoare al Federației”. Titlurile onorifice acordate de Federație pot fi retrase exclusiv prin hotărârea Adunării Generale, în caz de condamnare penală definitivă pentru fapte care aduc atingere gravă imaginii Federației sau pentru încălcări grave ale principiilor etice;
6.2.11. decide asupra reorganizării sau lichidării benevole a Federației, în modul stabilit de prezentul Statut și cu respectarea cadrului normativ;
6.2.12. decide asupra oricăror altor subiecte ce țin de activitatea Federației.
6.3. Ședințele ordinare ale Adunării generale se convoacă ori de câte ori o cer interesele Federației, dar nu mai rar de o dată pe an. 
6.4. Convocarea Adunării generale se face de către Președinte, organul colegial de conducere executivă sau cel puțin 1/3 din membrii Federației, cu notificarea tuturor membrilor cu cel puțin 14 zile calendaristice înainte de data desfășurării ședinței și transmiterea materialelor aferente. Informația privind convocarea Adunării generale va conține ordinea de zi, locul, data și ora ședinței și se comunică fiecărui membru personal, prin email sau telefonic, precum și prin publicarea anunțului pe site-ul web oficial al Federației.
6.5. Adunarea generală poate fi convocată și în ședințe extraordinare, de către Președintele Federației, din inițiativă proprie sau de către organul colegial de conducere executivă sau cel puțin ⅓ din membrii Federației, formulată prin reprezentanții legali sau delegații desemnați ai acestora..
6.6. Adunarea generală extraordinară se convoacă în termen de cel mult 30 (treizeci) de zile calendaristice de la data înaintării cererii de convocare, formulată de către subiecții prevăzuți la pct. 6.5 din prezentul Statut. În situația în care Președintele Federației se află în incapacitate executivă, refuză sau tergiversează nejustificat convocarea ședinței extraordinare a Adunării generale, subiecții împuterniciți potrivit Statutului, prevăzuți la pct. 6.5, sunt în drept să convoace ședința extraordinară a Adunării generale fără acordul Președintelui Federației.
6.7. Adunarea generală este deliberativă doar dacă este întrunit cel puțin jumătate plus unu din numărul total al membrilor Federației. 
6.8. În cazul ședințelor în cadrul cărora se adoptă decizii privind alegerea/desemnarea ori revocarea membrilor organelor de conducere, supraveghere, control, etică și disciplină, cvorumul necesar este de ⅔ din numărul de membri.
6.9.În cazul în care Adunarea generală nu este deliberativă în termen de cel mult 14 zile calendaristice, se convoacă o nouă ședință cu aceeași ordine de zi. Adunarea Generală convocată repetat este deliberativă dacă este întrunit cvorumul prevăzut de prezentul Statut și de Regulamentul de activitate al federațiilor sportive naționale.
6.10. Deciziile Adunării generale se adoptă cu majoritatea voturilor membrilor prezenți la ședința deliberativă.
6.11. Deciziile în cazurile prevăzute la subpct. 6.2.1, 6.2.4, 6.2.5, 6.2.6 și 6.2.12 se iau cu majoritatea voturilor membrilor prezenți la ședința deliberativă;
6.12. Deciziile în cazurile prevăzute la subpct. 6.2.2 și 6.2.7 se iau cu ⅔ din membri prezenți la ședința deliberativă;
6.13. Deciziile în cazurile prevăzute la subpct. 6.2.9 și 6.2.11 se iau cu ⅔ din numărul total de membri.
6.14. Exercitarea dreptului de vot este condiționată de prezentarea dovezii achitării cotizației de membru pentru anul curent.
6.15. Adunarea generală poate adopta decizii numai asupra subiectelor incluse pe ordinea de zi. În privința subiectelor care nu au fost incluse pe ordinea de zi, Adunarea generală poate adopta decizii doar dacă la ședință este asigurată reprezentarea tuturor membrilor Federației, prin cel puțin un delegat sau reprezentant împuternicit al fiecăruia.
6.16. Desfășurarea Adunării generale, subiectele examinate și deciziile adoptate se consemnează într-un proces-verbal, care se semnează de către secretarul ședinței și de către președintele ales al ședinței Adunării generale. În cazul în care pe ordinea de zi sunt incluse subiecte electorale, procesul-verbal al ședinței Adunării generale este distinct de procesul-verbal al alegerilor, care se întocmește și se semnează exclusiv de către Biroul electoral. Validarea rezultatelor ședinței se consemnează într-o anexă la procesul-verbal, care se contrasemnează de către participanții cu drept de vot la Adunarea generală, în scopul confirmării autenticității și legalității deciziilor adoptate, fără a aduce atingere competențelor exclusive ale Biroului electoral privind validarea rezultatului scrutinului.
6.17. Din momentul adoptării și publicării deciziei de convocare a ședinței Adunării generale și până la desfășurarea acesteia, nu poate fi convocată, organizată sau întrunită nici o altă reuniune a membrilor Adunării generală în sensul prezentului Statut, iar orice convocare sau pretinsă întrunire realizată de o entitate sau persoane care nu dețin competență statutară este lipsită de efecte statutare și nu produce efecte juridice în cadrul Federației.
6.18. Prin derogare de la prevederile pct. 6.3- 6.6, în cazul în care pe ordinea de zi a Adunării Generale sunt incluse chestiuni electorale privind alegerea organelor de conducere prevăzute la pct. 5.1 lit. b)-d), desfășurarea procedurii electorale este asigurată de Biroul electoral, în condițiile prezentului Statut.
6.19. Cu cel puțin 20 de zile calendaristice înainte de data desfășurării Adunării generale cu caracter electoral, pe site-ul web oficial al Federației va fi publicată Lista alegătorilor, care cuprinde membrii Federației cu drept de vot și delegații desemnați ai acestora. Lista alegătorilor se întocmește în baza Registrului membrilor Federației actualizat anual de Adunarea generală și reflectă situația membrilor care și-au îndeplinit obligațiile statutare, inclusiv achitarea cotizației pentru anul în curs.
6.20. Mandatul organelor alese începe de la data validării rezultatelor, însă, până la înregistrarea modificărilor în Registrul de stat al persoanelor juridice, conducerea anterioară exercită atribuțiile administrative strict necesare, fără a adopta decizii strategice sau patrimoniale. După înregistrarea la Agenția Servicii Publice, noile organe exercită plenitudinea atribuțiilor.

7. ORGANUL COLEGIAL DE CONDUCERE EXECUTIVĂ
 (după caz, se va indica denumirea organului colegial de conducere executivă: Consiliul de Administrație, Biroul sau Comitetul Executiv)

7.1. Organul colegial de conducere executivă asigură conducerea curentă a Federației și exercită următoarele atribuții (după caz, se vor indica și alte atribuții specifice):
7.1.1. pune în aplicare deciziile Adunării generale a membrilor;
7.1.2. asigură buna gestionare a fondurilor și patrimoniului Federației, respectând principiile de transparență și responsabilitate financiară;
7.1.3. coordonează programele de pregătire și selecție a sportivilor pentru lotul național în conformitate cu strategia și politicile interne ale Federației;
7.1.4. coordonează participarea sportivilor și antrenorilor la competițiile naționale și internaționale;
7.1.5. aprobă calendarul competițional și de pregătire anual al Federației;
7.1.6. elaborează bugetul, raportul financiar anual și raportul de activitate al Federației;
7.1.7. elaborează și aprobă actele și reglementările interne ale Federației;
7.1.8. reglementează și monitorizează activitatea ligii profesioniste de profil;
7.1.9. numește antrenorii echipei naționale și personalul tehnic;
7.1.10. aprobă componența loturilor naționale, pentru ramurile de sport individuale și cele de echipă, în corespundere cu normele și criteriile stabilite de autoritatea publică centrală de specialitate și reglementările interne ale Federației.
7.1.11. elaborează strategii, coduri, politici și alte acte și reglementări interne ale Federației.
7.1.12. aprobă statele de personal;
7.1.13. aprobă sigiliul, însemnele și formularele oficiale ale Federației;
7.1.14. asigură respectarea normelor de etică și transparență în activitatea Federației, conform cadrului normativ aplicabil;
7.1.15. aprobă omologarea rezultatelor competițiilor desfășurate în Republica Moldova și dispune includerea acestora în clasamentul unic național al Federației;
7.1.16.  aprobă și acordă diplome, distincții, ordine de merit și alte forme de recunoaștere și stimulare;
7.1.17. înaintează autorității publice centrale de specialitate propuneri privind conferirea de titluri și grade sportive;
7.1.18. propune Adunării generale desemnarea personalităților cu merite deosebite în activitatea sportivă, în vederea acordării titlului de „Președinte de Onoare al Federației” sau „Membru de Onoare al Federației;
7.1.19. legitimează/liсențiază sportivi, conform prevederilor cadrului normativ aplicabil;
7.1.20. decide asupra altor subiecte care nu sunt de competența exclusivă a Adunării generale sau a altor organe de conducere ale Federației.
7.2. Organul colegial de conducere executivă este ales de către Adunarea generală pentru un mandat de (se va indica perioada mandatului în ani stabilit în conformitate cu prevederile statutelor federațiilor internaționale de profil) ani. 
7.3. Organul colegial de conducere executivă este format din (se va indica expres numărul impar al membrilor) membri. 
7.4. Organul colegial de conducere executivă este condus de un conducător executiv, ales/ desemnat în conformitate cu reglementările interne ale Federației din rândul membrilor acesteia.
7.5. Conducătorul executiv îndeplinește următoarele atribuții (după caz, se vor indica și alte atribuții specifice):
7.5.1. coordonează întreaga activitate a organului colegial de conducere executivă;
7.5.2. convoacă și conduce ședințele de lucru;
7.5.3. asigură funcționarea în conformitate cu principiile bunei guvernări;
7.5.4. menține relațiile de colaborare și cooperare cu autoritățile publice și federațiile internaționale de profil;
7.5.5. exercită alte atribuții stabilite de statut, reglementările interne și deciziile Adunării generale.
7.6. Președintele Federației poate fi membru al organului colegial de conducere executivă. 
7.7. Membri ai organului colegial de conducere executivă pot fi exclusiv delegați ai structurilor sportive care sunt membre ale Federației, în condițiile pct. 4.3, cu respectarea principiului pluralismului decizional. Nu pot fi alese în calitate de membri ai organului colegial de conducere executivă mai mult de două persoane care sunt afiliate aceleiași asociații sportive, club sau structuri sportive membre ale Federației ori care se află între ele în relații de rudenie sau de parteneriat economic. 
7.8. În exercitarea atribuțiilor sale, organul colegial de conducere executivă este subordonat Adunării generale și răspunde în fața acesteia.  
7.9. Ședințele organului colegial de conducere executivă se convoacă ori de câte ori este necesar, dar nu mai rar decât o dată pe trimestru și conform procedurii stabilite în actul normativ intern al organului colegial de conducere executivă. Ședințele organului colegial de conducere executivă se pot desfășura cu prezență fizică sau prin mijloace de comunicare la distanță, inclusiv videoconferință, în condițiile asigurării identificării și participării efective a membrilor.
7.10. Ședințele sunt deliberative în cazul în care este asigurată prezența a cel puțin 2/3 din numărul total al membrilor organului colegial de conducere executivă. 
7.11. La ședințele organului colegial de conducere executivă  pot fi invitate, după caz, și alte persoane fără drept de vot, dar cărora li se poate oferi posibilitatea de a-și exprima opinia și înainta propuneri.
7.12. Deciziile organului colegial de conducere executivă se adoptă cu majoritatea simplă a voturilor membrilor prezenți. 
7.13. La solicitarea a 2/3 din numărul total de membri ai organului colegial de conducere executivă, conducătorul executiv este obligat să convoace ședința extraordinară, cu expedierea ordinii de zi și materialelor aferente ședinței cu cel puțin 5 zile înainte de data ședinței către toți membrii.. 
7.14. Calitatea de membru al organului colegial de conducere executivă încetează în următoarele cazuri:
7.14.1. la cererea acestuia;
7.14.2. la expirarea termenului pentru care a fost desemnat;
7.14.3. în cazul apariției conflictului de interese;
7.14.4. în caz de deces.
7.15. Membrul organului colegial de conducere executivă se revocă în cazul:
7.15.1. absentării nemotivate la 3 şedinţe consecutive;
7.15.2. încălcării cadrului normativ în exercitarea atribuțiilor de membru sau în cazul neexercitării acestora;
7.15.3. la decizia Adunării generale.  
7.16. În cazul încetării calității de membru al organului colegial de conducere executivă, conform unei dintre situațiile prevăzute la pct. 7.14 sau 7.15, poziția respectivă se declară vacant. Vacanța urmează a fi acoperită în cel mai scurt termen posibil, dar nu mai târziu de 6 luni de la data constatării acesteia, prin desemnarea unui nou membru.

8. PREȘEDINTELE FEDERAȚIEI

8.1. Președintele Federației este numit în și destituit din funcție de Adunarea generală. Mandatul președintelui este de (se va indica perioada mandatului în ani stabilit în conformitate cu prevederile statutelor federațiilor internaționale de profil) ani. 
8.2. Președintele Federației exercită următoarele atribuții (după caz, se vor indica și alte atribuții specifice):
8.2.1. gestionează activitatea Federației în modul prevăzut de cadrul normativ aplicabil, de prezentul Statut și reglementările interne ale Federației;
8.2.2. reprezintă Federația în relația cu autoritățile administrației publice centrale și locale, structurile naționale și internaționale ale sportului, precum și alte persoane fizice sau juridice;
8.2.3. asigură punerea în aplicare a deciziilor Adunării generale a membrilor și monitorizează punerea în aplicare de către organele executive;
8.2.4. aprobă proiectele bugetare și prezintă rapoarte financiare Adunării generale a membrilor;
8.2.5. asigură funcționarea democratică a organelor de conducere și executiv;
8.2.6. convoacă Adunarea generală a membrilor, în termenii prevăzuți de prezentul Statut;
8.2.7. administrează mijloacele financiare ale Federației în limitele aprobate de organul colegial de conducere executivă, semnează contracte și alte acte juridice, eliberează procuri, deschide conturi bancare și semnează documentele financiare;
8.2.8.propune Adunării generale, spre aprobare, candidatul pentru funcția de Secretar general al Federației;
8.2.9. decide asupra angajării și concedierii personalului, precum și asupra modului de remunerare a muncii salariaților;
8.2.10. exercită alte atribuții prevăzute de cadrul normativ aplicabil și prezentul Statut. 
8.3. În activitatea sa, președintele poate fi asistat de (se va indica numărul de vicepreședinți) vicepreședinți, numiți în și destituiți din funcție de Adunarea generală. Mandatul vicepreședintelui este de (se va indica perioada mandatului în ani stabilit în conformitate cu prevederile statutelor federațiilor internaționale de profil) ani.
8.4. Nu poate deține funcția de președinte persoana care:
8.4.1. cade sub incidența art. 19 alin. (4) din Legea nr.86/2020 cu privire la organizațiile necomerciale;
8.4.2. deține funcții de conducere în o altă federație sportivă.
8.5. Președintele Federației poate constitui, în caz de necesitate, grupuri de lucru sau comisii de experți, în vederea examinării unor probleme de importanță majoră legate de activitatea Federației, a analizării și formulării de poziții privind programe guvernamentale în domeniul sportului, precum și pentru inițierea și promovarea unor acțiuni de interes public menite să atragă atenția opiniei publice asupra unor probleme majore ale societății.

9. ORGANUL ADMINISTRATIV

9.1. Organul administrativ al Federației asigură suportul administrativ, tehnic, logistic și operațional necesar desfășurării activității Federației și se subordonează organului executiv al federației sportive.
9.2. Organul administrativ are următoarele atribuții (după caz, se vor indica și alte atribuții specifice):
9.2.1. coordonează procesul de legitimare și/sau licențiere a sportivilor, antrenorilor și arbitrilor;
9.2.2. menține evidența Registrului membrilor Federației și înregistrează în sistemul informațional de management în domeniul sport;
9.2.3. asigură evidența documentelor, corespondenței și arhivei Federației;
9.2.4. coordonează activitatea curentă a Federației;
9.2.5. înaintează propuneri de buget, planificare anuală și strategică, rapoarte de activitate Adunării generale;
9.2.6. alte atribuții stabilite de Organul colegial de conducere executivă, în conformitate cu prezentul Statut și reglementările interne ale Federației.
9.3. Organul administrativ este în drept să solicite și să primească informații necesare pentru buna funcționare a Federației de la membrii acesteia. 
9.4. Structura organului administrativ este: (se vor indica subdiviziunile sau posturile aferente organului administrativ).
9.5. Organul administrativ este condus de un Secretar general, numit în și eliberat din funcție de către Președintele Federației cu aprobarea Organului colegial de conducere executivă. Mandatul secretarului general este de (se va indica perioada mandatului în ani).
9.6. Secretarul general exercită următoarele atribuții (după caz, se vor indica și alte atribuții specifice):
9.6.1. implementează deciziile Adunării generale și Organului colegial de conducere executivă;
9.6.2. asigură suportul logistic și operațional necesar Consiliului de Administrare și comisiilor constituite;
9.6.3. organizează și răspunde de evidența contabilă și statistică, în conformitate cu cadrul normativ aplicabil;
9.6.4. asigură publicarea și aducerea la cunoștința membrilor a raportului anual privind activitatea Federației;
9.6.5. emite instrucțiuni și dispoziții în limitele competențelor sale.
9.7. În cazul absenței Președintelui Federației, acesta este înlocuit de Secretarul general, care exercită cu titlu interimar atribuțiile prevăzute de prezentul Statut pentru Președintele Federației.
9.8. În cazul în care funcția de Președinte al Federației devine vacantă înaintea expirării mandatului, interimatul funcției este exercitat de către Secretarul general, care exercită cu titlu interimar atribuțiile prevăzute de prezentul Statut pentru Președintele Federației, până la alegerea unui nou Președinte conform procedurii statutare, asigurând convocarea Adunării generale elective în termen de până la 90 zile. 
10. OGANUL DE CENZORI/CENZORUL
(după caz, se va indica denumirea organului: Comisia de cenzori, Cenzorul)

10.1. Controlul asupra activității economico-financiare a Federației este exercitat de către Organul de cenzori, ales de către Adunarea generală pentru un mandat de (se va indica perioada mandatului în ani, după caz stabilit în conformitate cu prevederile statutelor federațiilor internaționale de profil). 
10.2. Organul de cenzori este format din (se va indica expres numărul impar al membrilor) membri.
10.3. Din componența organului de cenzori nu pot face parte membri ai altor organe de conducere a Federației și nici persoane aflate în relații de rudenie cu membrii organelor de conducere, executive și administrative ale Federației. 
10.4. Organul de cenzori are următoarele atribuții (după caz, se vor indica și alte atribuții specifice):
10.4.1. verifică gestiunea economico-financiară a Federației, inclusiv modul de utilizare a mijloacelor financiare provenite de la bugetul de stat;
10.4.2. controlează respectarea prevederilor prezentului Statut, deciziilor Adunării generale și Regulamentului intern al Federației în activitatea financiară;
10.4.3. semnalează organelor de conducere ale Federației orice abateri constatate;
10.4.4. elaborează rapoarte de control financiar anual și le prezintă organelor de conducere.
10.5. Activitatea organului de cenzori se desfășoară în mod independent, fără ingerințe din partea organelor de conducere ale Federației.
10.6. Organul de cenzori are dreptul să solicite Organului colegial de conducere executivă date și informații privind activitatea economico-financiară a Federației pentru perioade determinate, precum și să examineze toate actele, documentele contabile și juridice referitoare la activitatea Federației.
10.7. Organul de cenzori efectuează cel puțin un control anual asupra activității economico-financiare a Federației și prezintă raportul corespunzător Adunării generale. Organul de cenzori poate dispune efectuarea unor controale suplimentare din inițiativă proprie, în cazul apariției unor indicii sau sesizări privind posibile încălcări în activitatea economico-financiară a Federației.

11. ORGANUL RESPONSABIL DE ETICĂ ȘI/SAU DISCIPLINĂ 
(după caz, se va indica denumirea organului: Comisia de etică și disciplină)

11.1. Organul responsabil de etică și/sau disciplină este un organ statutar permanent, cu rol de supraveghere și asigurare a respectării principiilor etice, a integrității sportive a membrilor Federației, care își exercită atribuțiile în mod independent și imparțial, în limitele competențelor stabilite de prezentul Statut, de Codul de etică și disciplină al Federației și de cadrul normativ aplicabil. 
11.2. Activitatea organului responsabil de etică și/sau disciplină se desfășoară în baza principiilor de confidențialitate, imparțialitate și echitate procedurală. 
11.3. În exercitarea atribuțiilor sale, Organul responsabil de etică și/sau disciplină nu poate primi indicații sau presiuni privind soluțiile adoptate în cauzele aflate în examinare. 
11.4. Activitatea organului responsabil de etică și/sau disciplină se consemnează în procese-verbale.
11.5. Organul responsabil de etică și/sau disciplină are următoarele atribuții (după caz, se vor indica și alte atribuții specifice):
11.5.1. examinează și soluționează abaterile statutare, disciplinare și etice ale membrilor federației sportive;
11.5.2. aplică sancțiuni disciplinare;
11.5.3. supraveghează respectarea principiilor de fair-play, integritate și nediscriminare în toate activitățile sportive organizate sub egida Federației;
11.5.4. analizează și se expune pe sesizările legate de potențialele conflicte de interese, manipulare în sport, încălcarea reglementărilor antidoping și alte sesizări care afectează imaginea Federației;
11.5.5. formulează recomandări și măsuri de remediere a situațiilor de conflict;
11.5.6. elaborează și propune spre aprobare Adunării generale Codul de etică și disciplină și alte reglementări ce țin de etica și disciplina internă;
11.5.7. desfășoară activități educaționale privind integritatea sportivă;
11.5.8. prezintă anual Adunării generale un raport de activitate.
11.6. Membrii Organului responsabil de etică și/sau disciplină sunt numiți și revocați prin decizia Adunării generale. 
11.7. Din Organul responsabil de etică și/sau disciplină al Federației face parte, din oficiu și cu statut de observator, un reprezentant al autorității publice centrale de specialitate.
11.8. Din Organul responsabil de etică și/sau disciplină nu pot face parte membrii organelor de conducere, supraveghere și control ai Federației, precum și persoanele care se află în conflict de interese cu Federația.
11.9. Organul responsabil de etică și/sau disciplină este compus dintr-un număr impar de membri, dar nu mai puțin de 3, numiți de Adunarea generală, la propunerea Organului colegial de conducere executivă pentru un mandat de (se va indica perioada mandatului în ani) ani. Membrii Comisiei trebuie să întrunească criterii de integritate morală, competență profesională și independență.
11.10. Revocarea membrului Organului responsabil de etică și/sau disciplină înainte de expirarea mandatului poate avea loc exclusiv prin decizia Adunării generale, doar pentru motive temeinice, precum:
11.10.1. imposibilitatea obiectivă de exercitare a mandatului;
11.10.2. încălcarea gravă sau repetată a obligațiilor statutare;
11.10.3. constatarea unui conflict de interese incompatibil cu funcția. 
11.11. Federația, prin intermediul Organului responsabil de etică și/sau disciplină, are competența exclusivă de a aplica sancțiuni disciplinare pentru:
11.11.1. încălcarea regulamentelor competiționale și normelor de etică;
11.11.2. comportament prejudiciabil imaginii Federației;
11.11.3. manipularea competițiilor;
11.11.4. încălcarea normelor antidoping.
11.12. Organizarea internă, procedura de examinare a cauzelor, regulile de recuzare, drepturile părților și efectele deciziilor Organului responsabil de etică și/sau disciplină se stabilesc în Codul de etică și disciplină, aprobat de Adunarea generală, iar deciziile Organului responsabil de etică și/sau disciplină produc efecte în condițiile și limitele prevăzute de Codul de etică și disciplină.
11.13. Organul responsabil de etică și/sau disciplină are obligațiunea de a sesiza organele și structurile abilitate în cazul sesizărilor ce țin de încălcări ce cad sub incidența Codului contravențional, Codului penal și Codului mondial antidoping.

12. BIROUL ELECTORAL
12.1. Procesul electoral în cadrul Federației se desfășoară în baza unui regulament și calendar electoral aprobat de Organul colegial de conducere executivă, în conformitate cu prevederile cadrului normativ aplicabil.
12.2. Calendarul electoral se publică pe site-ul web oficial al Federației cu cel puțin 30 de zile înainte de data alegerilor și stabilește etapele procedurii electorale, inclusiv depunerea candidaturilor, verificarea eligibilității candidaților, desfășurarea votului și validarea rezultatelor. 
12.3. Doar membrii incluși în Registrul membrilor Federației publicat și notificat autorității publice centrale de specialitate la data aprobării calendarului electoral posedă drept de vot, cu excepția situațiilor în care instanța de judecată sau Adunarea generală dispune altfel.
12.4. Pentru organizarea și supravegherea procesului electoral se constituie Biroul electoral, organ statutar temporar și independent, care este ales de Adunarea generală pentru fiecare scrutin și își exercită mandatul din momentul constituirii până la validarea definitivă a alegerilor și, după caz, până la expirarea termenului de contestare sau soluționarea definitivă a contestațiilor. 
12.5. Biroul electoral este compus dintr-un număr impar de membri (se va indica numărul membrilor, dar nu mai puțin de 3), care nu fac parte din organele prevăzute la pct. 5.1 lit. b)-e) și nu ocupă funcții salarizate în cadrul Federației pe durata mandatului electoral.
12.6. Biroul electoral:
12.6.1. verifică îndeplinirea condițiilor statutare;
12.6.2. organizează și supraveghează votul;
12.6.3. întocmește procesul-verbal al alegerilor și validează rezultatul votului;
12.6.4. examinează și soluționează contestațiile interne în complet ad-hoc cu Organul responsabil de etică și/sau disciplină. 

13. ORGANUL TEHNIC ȘI DE ARBITRAJ
(după caz, se va indica denumirea organului: Comisia tehnică și de arbitraj, Comisia tehnică, etc.)
13.1. Organul tehnic și de arbitraj este organ statutar permanent al Federației, constituit în vederea exercitării competențelor de specialitate în domeniul tehnic-sportiv, arbitraj și omologarea rezultatelor competițiilor sportive, funcționând în limitele atribuțiilor sale și cu respectarea prezentului Statut și a reglementărilor interne ale Federației.
13.2. Organul tehnic și de arbitraj este constituit din (se va indica numărul impar al membrilor) membri, stabilit prin decizia Organului colegial de conducere executivă, desemnați din rândul arbitrilor din ramura sportivă administrată care îndeplinesc criteriile prevăzute de regulamentul intern, pentru un mandat determinat stabilit prin același regulament.
13.3. Organul tehnic și de arbitraj exercită următoarele atribuții (după caz, se vor indica și alte atribuții specifice): 
13.3.1. coordonarea organizării tehnice a competițiilor oficiale organizate sau recunoscute de Federație;
13.3.2. asigurarea aplicării regulilor de joc și a regulamentelor competiționale;
13.3.3. organizarea și coordonarea activității arbitrilor;
13.3.4. validarea rezultatelor competițiilor oficiale;
13.3.5. formularea de propuneri privind dezvoltarea tehnică a ramurii sportive;
13.3.6. alte atribuții stabilite în reglementările interne ale Federației.
13.4. Organul tehnic și de arbitraj adoptă decizii cu majoritatea simplă a membrilor prezenți, lucrările acesteia fiind consemnate în procese-verbale.

14. PATRIMONIUL, SURSELE DE FINANȚARE ȘI RAPORTARE FINANCIARĂ

14.1. Federația elaborează, execută, raportează bugetul și ține evidența contabilă, în conformitate cu prevederile Legii contabilității și raportării financiare nr.287/2017 și cadrului normativ aplicabil. 
14.2. Patrimoniul Federației se constituie și se administrează în conformitate cu cadrul normativ aplicabil și cu prevederile prezentului Statut. 
14.3. Sursele de formare a patrimoniului sunt:
14.3.1. taxa de aderare și cotizația de membru în cuantumul stabilit în prezentul Statut (după caz);
14.3.2. sponsorizări și donații benevole, făcute de persoanele fizice și juridice, din țară și din străinătate;
14.3.3. subvenții de stat, depuneri bănești; 
14.3.4. venituri realizate din activitatea economică proprie;
14.3.5. veniturile societăților comerciale constituite cu participarea Federației; 
14.3.6. venituri obținute în rezultatul utilizării sau înstrăinării proprietății;
14.3.7. alte surse neinterzise de lege. 
14.4. Cuantumul cotizației anuale de membru este stabilit în mărime de (se va indica suma în lei) lei, (după caz, se va indica și suma în lei pentru taxa de aderare, cu caracter unic la momentul dobândirii calității de membru al Federației). Cotizația anuală de membru se achită (se va indica modul de achitare, termenul-limită de achitare sau alte condiții de plată a cotizației anuale).
14.5. Patrimoniul Federației, precum și venitul obținut din activitatea economică (după caz), este folosit pentru realizarea scopurilor/obiectivelor statutare și nu poate fi distribuit între membri.
14.6. Patrimoniul transmis Federației de către membrii săi, cu titlu de cotizații, donații sau alte contribuții, este irevocabil și constituie proprietatea Federației. Cotizațiile, donațiile și orice alte forme de venituri pot fi efectuate exclusiv prin depunere în contul bancar curent al Federației. Transmiterea sumelor în numerar către factorii de decizie ai Federației, precum și utilizarea acestora fără respectarea procedurii contabile și de evidență stabilite prin cadrul normativ aplicabil, sunt interzise.

14.7. Până la data de (se va indica termenul limită de prezentare a raportului), Președintele prezintă Organului colegial de conducere executivă raportul privind situația financiară a Federației. Raportul este supus verificării și avizării de către Organul de cenzori/cenzorul, anterior prezentării acestuia Adunării generale. 
14.8. Raportul anual al Federației se întocmește în baza rezultatelor exercițiului financiar și conține, în mod obligatoriu:
14.8.1. expunere sintetică a rezultatelor activității Federației în perioada de raportare;
14.8.2. soldul mijloacelor bănești la începutul perioadei de raportare;
14.8.3. venitul total al Federației, defalcat pe fiecare sursă de finanțare;
14.8.4. cheltuielile efectuate pe principalele direcții de activitate, cu evidențierea distinctă a cheltuielilor pentru remunerarea muncii, a contribuțiilor și impozitelor aferente, precum și a altor cheltuieli administrative;
14.8.5. soldul mijloacelor bănești la sfârșitul perioadei de raportare.
14.9. Raportul anual privind situația financiară se prezintă și se aduce la cunoștința tuturor membrilor Federației în cadrul ședinței Adunării generale. 
14.10. Raportul anual privind situația financiară se păstrează în arhiva Federației, este accesibil tuturor membrilor Federației, și este publicat pe site-ul web oficial al Federației și poate fi diseminat și în alte surse de informare publică.

15. TRANZACŢIILE DE PROPORŢII

15.1. Tranzacțiile de proporții sunt actele juridice care au ca obiect bunurile sau drepturile patrimoniale ale Federației și a căror valoare depășește 25% din valoarea patrimoniului Federației, conform ultimelor situații financiare aprobate.
15.2. Decizia privind încheierea unei tranzacții de proporții se adoptă de către Adunarea Generală cu votul a cel puțin ⅔ din numărul total al membrilor Federației, cu respectarea cvorumului prevăzut de prezentul Statut.
15.3. Tranzacția de proporții care implică conflict de interese este tranzacția sau tranzacțiile în cadrul cărora o persoană interesată are sau poate avea un interes material, direct ori indirect, care nu coincide cu interesele Federației și care poate influența obiectivitatea deciziei privind încheierea acesteia.
15.4. Sunt considerate persoane interesate:
15.4.1. membrii Adunării generale, 
15.4.2. membrii organului colegial de conducere executivă, organului administrativ, de supraveghere sau de cenzori ai Federației;
15.4.3. președintele Federației;
15.4.4. persoanele afiliate persoanelor prevăzute la pct. 15.4.1, 15.4.2 și 15.4.3.
15.5. Decizia privind încheierea unei tranzacții de proporții care implică conflict de interese se adoptă cu votul a cel puțin ⅔ din membrii cu drept de vot prezenți la ședință, excluzând persoanele interesate în efectuarea tranzacției respective.
15.6. Persoana interesată este obligată să părăsească temporar ședința Adunării generale pe durata examinării și votării subiectului privind tranzacția de proporții care implică conflict de interese. Prezența acesteia se ia în considerare la stabilirea cvorumului, însă nu participă la vot și se consideră că nu a participat la adoptarea deciziei.

15.7. Persoana interesată în efectuarea unei tranzacții de proporții este obligată să informeze în scris organul competent al Federației despre existența conflictului de interese imediat ce a luat cunoștință despre acesta, dar nu mai târziu de data examinării tranzacției respective.
15.8. În cazul în care se constată că o tranzacție de proporții a fost încheiată fără dezvăluirea conflictului de interese sau cu încălcarea prevederilor cadrului normativ ori ale prezentului Statut, Adunarea generală este în drept:
15.8.1.  să decidă, după caz, neexecutarea sau rezilierea tranzacției;
15.8.2. să solicite persoanei interesate repararea prejudiciului cauzat Federației, în condițiile legii;
15.8.3. să dispună alte măsuri necesare pentru protejarea intereselor patrimoniale ale Federației.
15.9. Tranzacțiile de proporții se reflectă în Raportul anual privind situația financiară a Federației și se aduc la cunoștința tuturor membrilor Federației în cadrul ședinței Adunării generale.
15.10. Decizia privind încheierea unei tranzacții de proporții se publică pe site-ul web oficial al Federației, în termen de 15 zile de la data adoptării.

16. SUCURSALELE FEDERAȚIEI
(se va completa în cazul în care Federația instituie subdiviziuni teritoriale)
16.1. Subdiviziunile teritoriale ale Federației sunt sucursalele, care nu au personalitate juridică distinctă și care realizează aceleași obiective și direcții de activitate ca și Federația, în conformitate cu prezentul Statut și cu regulamentul de funcționare aprobat de Adunarea generală.
16.2. Sucursalele Federației se constituie pe criteriu teritorial și pot fi organizate la inițiativa a cel puțin trei membri ai Federației. Decizia privind constituirea sucursalei, aprobarea regulamentului de funcționare, precum și numirea organelor de conducere ale acesteia se adoptă de Adunarea generală.
16.3. Sucursala își desfășoară activitatea în baza unui regulament de funcționare, aprobat prin decizia Adunării generale. Președintele sucursalei este numit de Adunarea generală.
[bookmark: _heading=h.vacz6ccvqpwy]
17. MODUL DE REORGANIZARE ȘI LICHIDARE

17.1. Federația își încetează activitatea prin lichidare benevolă sau reorganizare, în baza deciziei Adunării generale, adoptată în condițiile prevăzute de prezentul Statut și de cadrul normativ aplicabil.
17.2. Reorganizarea Federației se efectuează prin fuziune, dezmembrare sau transformare, în condițiile cadrului normativ aplicabil. Reorganizarea produce efecte juridice numai din momentul înregistrării acesteia în Registrul de stat al persoanelor juridice. 
17.3. Lichidarea benevolă a Federației poate avea loc în cazul în care realizarea scopurilor/obiectivelor statutare devine imposibilă din lipsa mijloacelor financiare și materiale necesare sau în cazul în care acestea au fost integral atinse. 
17.4. Pe durata lichidării, Federația utilizează denumirea sa completă, cu mențiunea „în lichidare”. Lichidarea Federației se efectuează de către Comisia de lichidare (după caz lichidator), desemnat de organul care a adoptat decizia de lichidare, în conformitate cu prevederile Legii nr. 86/2020 privind organizațiile necomerciale și ale Codului civil.
17.5. Persoana împuternicită de Adunarea generală va depune la organul de înregistrare o cerere privind înregistrarea declanșării lichidării Federației și va comunica datele de identificare ale membrilor Comisiei de lichidare.
17.6. Comisia de lichidare exercită drepturile și obligațiile Federației în măsura în care acestea nu contravin scopului lichidării. Comisia de lichidare are competența de a suspenda activitatea Federației, de a încasa creanțele de la debitori, de a valorifica activele prin vânzare, de a satisface creanțele creditorilor și de a repartiza activele rămase conform prevederilor legale și statutare.
17.7. Comisia de lichidare întocmește bilanțul de lichidare, care indică valoarea și componența activelor rămase după satisfacerea creanțelor creditorilor, și îl prezintă spre aprobare organului care a adoptat decizia de lichidare.
17.8. Activele rămase după satisfacerea creanțelor creditorilor nu pot fi distribuite între membrii Federației și membrii organelor de conducere ale acesteia. Activele respective se transmit unei alte organizații necomerciale cu scopuri similare, desemnată de Adunarea generală, pentru realizarea scopurilor/obiectivelor stabilite în Statut. În lipsa unei astfel de organizații, activele rămase se transmit în proprietatea statului, în condițiile legii. 
17.9. Comisia de lichidare poartă răspundere pentru prejudiciile cauzate creditorilor în cazul în care nu își îndeplinește obligațiile ce îi revin, distribuie activele Federației înainte de satisfacerea creanțelor creditorilor sau încalcă prevederile cadrului normativ sau ale prezentului Statut.
17.10. Membrii Comisiei de lichidare poartă răspundere pentru prejudiciile cauzate Federației prin acțiunile sau omisiunile lor culpabile, în conformitate cu cadrul normativ aplicabil.
17.11. Federația poate fi lichidată prin hotărârea instanței judecătorești competente, în cazurile și în condițiile prevăzute de Legea nr.86/2020 privind organizațiile necomerciale, inclusiv în cazul încălcării grave a prevederilor legale sau al desfășurării unor activități contrare scopurilor/obiectivelor statutare.

18. ADOPTAREA, COMPLETAREA ȘI MODIFICAREA STATUTULUI
18.1. Adoptarea, completarea și modificarea prezentului Statut se aprobă de către Adunarea generală a membrilor Federației și se înregistrează în Registrul de stat al persoanelor juridice, în corespundere cu cadrul normativ aplicabil.  
18.2. Propunerile membrilor Federației privind modificarea și completarea prezentului Statut se depun în scris Președintelui Federației, care este obligat să le includă pe ordinea de zi și să le supună examinării la următoarea ședință a Adunării generale. 
18.3. Modificarea și completarea prezentului Statut se aprobă prin decizia Adunării generale cu ⅔ din membrii prezenți la ședința deliberativă. 

19. DISPOZIȚII FINALE
19.1. Prezentul Statut intră în vigoare din momentul înregistrării de stat, în conformitate cu cadrul normativ aplicabil.

Președintele Federației
(nume, prenume, semnătura)

